Աշխարհի 20 ամենազարգացած պետությունների ֆինանսների պատասխանատուները հանձն են առել ամեն ինչ անել համաշխարհային տնտեսությունը խթանելու համար
Այս խոստումը նրանք տվել են նախքան 20 ամենազարգացած պետությունների գագաթաժողովը, որը տեղի կունենա ապրիլի 2-ին Լոնդոնում:
Մեծ Բրիտանիայի Գանձապետարանի ղեկավար Ալիսեր Դարլինգը նշել է, որ մեկուկես օր տևած հանդիպման արդյունքում ընդհանուր համաձայնություն է ձեռք բերվել առ այն, որ համաշխարհային տնտեսական զարգացումը վերականգնելու համար շարունակական ջանքեր են անհրաժեշտ: Ըստ Դարլինգի` առաջնահերթությունների թվում են` կանխիկ դրամի ապահովման շնորհիվ բանկերի վարկավորման գործընթացների վերականգնումը, ֆինանսական վերահսկողության առավել խիստ մեխանիզմների ստեղծումը և պրոտեկցիոնիզմի դեմ պայքարը: Հանդիպման մասնակիցները նաև հանձն են առել ավելացնել Արժույթի միզազգային հիմնադրամի ֆինանսավորումը` օգնելու այն պետություններին, որոնց վրա տնտեսական անկումն ամենամեծ ազդեցությունը կունենա: Արժույթի միզազգային հիմնադրամն արդեն իսկ միլիարդավոր դոլարների վարկեր է տրամադրել տնտեսական դժվարությունների առաջ կանգնած պետություններին: Հավաքվածները նաև կոչ են արել ավելացնել աջակցությունը Ասիական զարգացման բանկին: ԱՄՆ-ի Գանձապետարանի քարտուղար Թիմոթի Գայթները նշել է, որ մասնակիցների կողմից ցուցաբերած պատրաստակամությունը կնպաստի համաշխարհային տնտեսության արագ վերականգնմանը: Նա նշել է, որ այժմ համաշխարհային մակարդակում կա համաձայնություն, որ անհրաժեշտ է եռանդուն քայլերով վերականգնել տնտեսական աճը: Բացի այդ, նա կարևորել է խորացող ճգնաժամին ընդդառաջ միասին գործելու պատրաստակամությունը: Գայնթները նաև ասել է, որ համաձայնություն է ձեռք բերվել միջազգային ֆինանսական համակարգի բարեփոխումների հիմնական կաղապարի շուրջ: “Ռիսկը չի սահմանափակվում պետական սահմաններով: Մենք պետք է հիմնենք վերահսկման շատ ավելի ուժեղ մեխանիզմ և պետք է սահմանենք խաղի կանոններ, որոնք նույնը կլինեն ողջ միջազգային ֆինանսական համակարգի համար”, նշել է նա: Գայթներն ասել է, որ շուտով ԱՄՆ-ը կհրապարակի իր շուկաների վերահսկման մեխանիզմների բարեփոխումների մանրամասները: Հանդիպման մասնակիցների ուշադրության կենտրոնում հստակորեն ձեռք բերված կոնսենսուսն էր, մինչդեռ նրանք չեն անդրադարձել մասնակից պետությունների միջև առկա տարաձայնություններին: Ընդհանուր տարաձայնությունը եղել է, թե արդյոք հետևել ԱՄՆ-ի օրինակին և խթանել սպառողական պահանջարկը` դժվարությունների առաջ կանգնած տնտեսություններում պետական ֆոնդեր ներդնելով, թե կենտրոնանալ բանկերի և այլ ֆինանսական հաստատությունների վրա առավել խիստ վերահսկման մեխանիզմների ներդրման վրա` ապագայում նման ճգնաժամից խուսափելու նկատառումով: ԱՄՆ-ը մասնավորապես կողմ է խթանիչ պետական ֆոնդերի ներարկման և հարկային կրճատումների համադրմանը: Անգլիան նույնպես կողմ է պետական ծախսերի մեծացմանը, սակայն նաև համամիտ է եվրոպական գործընկերների այն մոտեցմանը, որ պետք է բարեփոխել ֆինանսական հաստատությունների վերահսկման մեխանիզմները: Բազմաթիվ զարգացող պետություններ ասում են, որ եթե նրանք պետք է առավել մեծ ներդրումներ անեն, ապա պետք է նաև առավել ազդեցիկ ձայն ունենան միջազգային ֆինանսական հաստատություններում, այդ թվում` Արժույթի միջազգային հիմնադրամում: Այս հանդիպման նպատակն էր հիմք ստեղծել ապրիլի 2-ին Լոնդոնում կայանալիք ամենազարգացած քսան պետությունների ղեկավարների գագաթաժողովի համար: